晁补之
跋遮曲
君不见鲁中群儿歌跋遮，跋遮跋遮何语耶。
吴歈越吟初不省，恐自塞北传胡笳。
跋遮胡为乐中华，试歌河涨水渐车。河中耕泥春种麻，麻生三岁不开花。
腰菱两角黑如鸦，渔父笑且语。
谁能跋遮舞，君不见前年大旱河草黄。
草中鱼子化飞蝗，又不见往年大雨雨决渠。
渠中朽瓜生老鱼，蝗飞食场榖。
击鼓烦趁扑，我家家具如笋束。
今年梁山挠浊淤，儿无锄麻姑来渔。
荷锄往卖锄，买网空市无。
丁丁斲船斲屋栌，艇子如星唤施罛。
夜唱跋遮曲，群鸣起白凫。